七月十七日游浮山值夜未快所觀急歸作詩
作者：李流謙
朝代：宋

paragraphs: 田疇渺渺平一望，側嶺橫峯環四向。
那知中有此巉巖，倚天削鐵三千丈。
坤靈湧出薦地寶，方嶠飛來憩靈仗。
我來暑濕未解圍，薄日烘烘雲盎盎。
投鞭濯手趨深殿，稽首虛皇注遐想。
黄昏食罷亟就枕，殷地鼻雷飜疊嶂。
夜深風雨來萬騎，勢欲拔山投莽蒼。
明朝幽徑一丈泥，淺猶沒屨深沒杖。
仙游咫尺邈霄漢，但倚危欄嘿惆悵。
琳宮危絕何由上，祕洞幽深倦探訪。
獨尋荒碣考歲月，更覓遺民問疇曩。
雲舄朝飛溪漲深，玄猿夜答空山響。
過門初欲快雄嚼，染指誰能當大饗。
會求靈藥插羽翮，未分風帆隔崑閬。
詩作監盟神所臨，後約有期吾敢爽。